b"\n_START_ARTICLE_\nRobert Jordan\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nJordan palveli Yhdysvaltain armeijassa Vietnamin sodassa vuosina 1968\xe2\x80\x931970, ja h\xc3\xa4net palkittiin kahdesti urhoollisuusristill\xc3\xa4. Palvelusaikansa j\xc3\xa4lkeen Jordan luki collegessa fysiikkaa ja valmistuttuaan v\xc3\xa4rv\xc3\xa4ytyi Yhdysvaltain laivastoon ydinteknikoksi._NEWLINE_Loukkaannuttuaan palveluksessa Jordanilla oli aikaa lukea runsaasti, mik\xc3\xa4 oli alkusys\xc3\xa4yksen\xc3\xa4 h\xc3\xa4nen kirjailijan uralleen. Jordan alkoi kirjoittaa vuonna 1977._NEWLINE_Jordan sairastui vuonna 2006 harvinaiseen amyloidoosisairauteen ja kuoli syyskuussa 2007.\n_START_SECTION_\nTuotanto\n_START_PARAGRAPH_\nRobert Jordanin tunnetuimpia teoksia ovat Ajan py\xc3\xb6r\xc3\xa4 -sarjan (Wheel of Time) kirjat, joita on toistaiseksi julkaistu suomeksi kaksikymment\xc3\xa4viisi kappaletta, sek\xc3\xa4 yksi kirja ajalta ennen varsinaisia Ajan py\xc3\xb6r\xc3\xa4n tapahtumia. Suomennokset on tehty siten, ett\xc3\xa4 yksi englanninkielinen kirja on jaettu kahdeksi tai kolmeksi suomenkieliseksi kirjaksi, joten suomenkielisi\xc3\xa4 on enemm\xc3\xa4n._NEWLINE_Yhdess\xc3\xa4 Teresa Pattersonin kanssa Jordan on kirjoittanut Ajan py\xc3\xb6r\xc3\xa4 -sarjaa k\xc3\xa4sittelev\xc3\xa4n hakuteoksen The World of Robert Jordan's The Wheel of Time (1997). Kirjassa esitell\xc3\xa4\xc3\xa4n Ajan py\xc3\xb6r\xc3\xa4n keskeisimm\xc3\xa4t paikat, henkil\xc3\xb6t, rodut ja tapahtumat sek\xc3\xa4 jonkin verran kirjasarjassa sivuosaan j\xc3\xa4\xc3\xa4vi\xc3\xa4 asioita. Kirjan kuvitus sis\xc3\xa4lt\xc3\xa4\xc3\xa4 karttoja, henkil\xc3\xb6- ja esinekuvia sek\xc3\xa4 kohtauksia sarjan tapahtumista._NEWLINE_Jordan suunnitteli kirjoittavansa Ajan Py\xc3\xb6r\xc3\xa4n maailmasta my\xc3\xb6s kaksi esijaksoa lis\xc3\xa4\xc3\xa4, tietosanakirjan sek\xc3\xa4 mahdollisesti kaksi tai kolme sarjan sivujuonia valottavaa romaania._NEWLINE_Jordanin kuoltua vuonna 2007 julkaisija Tor and Forge books ilmoitti, ett\xc3\xa4 Ajan py\xc3\xb6r\xc3\xa4 -sarjan kirjoittaa loppuun Usvasyntyinen-sarjan kirjoittanut Brandon Sanderson Jordanin muistiinpanojen pohjalta. Kirjailijan valitsi Jordanin leski. Karisto p\xc3\xa4\xc3\xa4tti lopettaa Ajan py\xc3\xb6r\xc3\xa4n suomentamisen Jordanin itsens\xc3\xa4 kirjoittamiin teoksiin, joten kolmea viimeist\xc3\xa4 osaa ei suomenneta._NEWLINE_Jordan kirjoitti lis\xc3\xa4ksi muun muassa seitsem\xc3\xa4n kirjaa Conan-sarjaan."